Verndarfélag Svartár og Suðurár
kt. 680616-1750
Kambsvegi 1
104 Reykjavík

Reykjavík, 22.07.2019

Nefnd um stofnun þjóðgarðs á miðhálendinu
Umhverfis- og auðlindaráðuneytinu
Skuggasundi 1
101 Reykjavík

**Tillaga um að Suðurárbotnar, Suðurá og Svartá í Bárðardal, ásamt tungunni milli ánna tveggja og Skjálfandafljóts, verði hluti þjóðgarðs á miðhálendinu**

Verndarfélag Svartár og Suðurár leggur til við nefndina að hún skoði sérstaklega svæðið austan Skjálfandafljóts, frá ármótum við Svartá og upp að núgildandi þjóðlendumörkum. Svæðið markast í vestri af Skjálfandafljóti, í norðri af ármótum Svartár og Skjálfandafljóts, í austri af Svartá og Suðurá, að upptökum þeirra í Svartárvatni og Suðurárbotnum, en í suðri við Suðurárbotna og þjóðlendumörk í u.þ.b. 460 m hæð yfir sjávarmáli. Innan þessa svæðis í vestri eru tveir af mikilfenglegustu fossum Skjálfandafljóts, Aldeyjarfoss og Hrafnabjargafoss. Þetta svæði liggur nú að hluta innan marka miðhálendislínu samkvæmt gögnum Skipulagsstofnunar, en neðan þeirrar línu er svæðið að mestu leyti innan marka ríkisjarðarinnar Stórutungu. Verndarfélagið leggur til að þetta svæði allt verði innan miðhálendisþjóðgarðs með vísan til 8., 9. og 10. kafla laga um náttúruvernd nr. 60/2013 og njóti verndar samkvæmt því, sbr. 55. og 56. grein laga um náttúruvernd nr. 60/2013. Sú vernd nái til Skjálfandafljóts og ánna beggja, með eyjum, hólmum og kvíslum, ásamt 200 m breiðum bakka báðum megin.

Þessi tillaga er rökstudd í fjórum liðum sem nánar er fjallað um í meðfylgjandi fylgiskjölum.

1. Svæðið er á jaðri hálendisins, á mörkum byggðar og óbyggðar, og varðveitir samfellda gróðurþekju á þessum viðkvæmu mörkum láglendis og hálendis. Svæðið er í mikilvægum vistfræðilegum tengslum við Ódáðahraun, Mývatn og Laxá. Sjá fylgiskjal 1 og 2.
2. Svartá og Suðurá eiga upptök sín við jaðar Ódáðahrauns í um 460 metra hæð og falla í Skjálfandafljót um 240 metrum neðar. Þær eru fágætar meðal annars fyrir að vera hreinar lindár. Lífríkið í þeim og kringum þær er sérstakt og auðugt, þarna eru mikið skordýralíf og fjölskrúðugt fuglalíf, sumar tegundir á válista, t.d. straumönd og gulönd ásamt fálka. Hér eru varpstöðvar húsandar sem er ábyrgðartegund okkar Íslendinga. Í ánum lifir bleikja og einn glæsilegasti urriðastofn landsins. Sjá fylgiskjal 2.
3. Verndun svæðisins er táknræn fyrir ný viðhorf í umhverfis- og atvinnumálum. Í stað þess að byggja atvinnulíf á frumframleiðslu raforku er mikilvægara að byggja á þeim verðmætum sem fólgin eru í náttúrugæðum landsins, sögu og menningu, sem þetta svæði er ríkt af, enda hefur það lengi verið eitt mikilvægasta hlið Norðurlands að miðhálendinu. Sjá fylgiskjal 3.
4. Áhugi á svæðinu til útivistar í áratugi sýnir okkur mikilvægi þess í alþjóðlegu samhengi. Sérfræðingar um ferðaþjónustu, sem hér hafa verið, sjá hér ekki aðeins einstaka náttúruperlu heldur hafa þeir einnig bent á hvernig má þróa atvinnulíf á svæðinu á sjálfbæran hátt, án þess að spilla lítt- og ósnortnum náttúrugæðum. Sjá fylgiskjal 4 og 5.

Verndarfélag Svartár og Suðurár vill árétta að náttúra Íslands, jarðfræði, umhverfi og lífríki er sérstök gersemi sem við berum ábyrgð á gagnvart komandi kynslóðum og umheiminum. Félagið kom að gerð heimildakvikmyndar um Svartá og Suðurá sem sýnd var á RÚV síðla vetrar 2018. Hún sýnir fegurð svæðisins betur en nokkur orð fá lýst, og einstaka náttúru. Sjá fylgiskjal 6.

Félagið hefur þungar áhyggjur af áformum um virkjun Svartár, sem lengi hefur verið í undirbúningi og er nú komin á það stig að matsskýrsla á umhverfisáhrifum frá verkfræðistofunni Verkís er væntanleg til Skipulagsstofnunar þá og þegar. Félagið hefur beitt sér gegn virkjunaráformum með því að kynna sér svæðið vel og benda á neikvæð og óafturkræf áhrif slíkrar framkvæmdar á dýralíf og náttúru. Virkjuninni fylgja engin störf í héraði eftir að hún er risin, hún leggur ekkert til uppbyggingar atvinnulífs á svæðinu en spillir þeim möguleikum sem eru á að nýta ósnortna ímynd þess í tengslum við fyrirhugaðan þjóðgarð á miðhálendinu. Til lengri tíma litið er það hagsmunamál allra, bæði byggðarinnar í Þingeyjarsýslu og landsmanna allra, að takist að koma í veg fyrir þessa virkjun. Því er brýnt að nefnd um stofnun þjóðgarðs á miðhálendinu taki af skarið um verndun þessa svæðis áður en skaðinn er skeður.

Í fyrstu grein laga um náttúrvernd nr. 60/2013 segir að lögin eigi „að tryggja eftir föngum þróun íslenskrar náttúru á eigin forsendum og verndun þess sem þar er sérstætt eða sögulegt.“ Verndarfélag Svartár og Suðurár telur að þessi markmiðsgrein laganna lýsi í hnotskurn erindi félagsins og áskorun um að tungan öll milli Skjálfandafljóts og Svartár-Suðurár, og árnar beggja megin, verði hluti af þjóðgarði á miðhálendi Íslands og njóti verndar samkvæmt lögum.

Virðingarfyllst,
f.h. stjórnar Verndarfélags Svartár og Suðurár,

*Jón Aðalsteinn Þorgeirsson*formaður
(sign.)

**Fylgiskjöl**

1. Árni Einarsson, forstöðumaður Náttúrurannsóknarstöðvarinnar við Mývatn:
*Svartá og Suðurá – Greinargerð.*
2. Ólafur K. Nielsen vistfræðingur: *Svartá í Bárðardal. Náttúruperla í uppnámi!*
3. Viðar Hreinsson bókmenntafræðingur: *Verndun Svartár/Suðurár*.
4. Morten Harangen, upplýsingafulltrúi (Direktoratet for samfunnssikkerhet og beredskap, DSB): *You come to the Svartá as a visitor, you leave as a friend*.
5. Börre Skodvin, prófessor við Arkitekta- og hönnunarháskólann í Ósló (AHO) og heiðursfélagi í Konunglega breska arkitektafélaginu (FRIBA): *The value of nature*.
6. Helgi Jónsson, Friðþjófur Helgason og Pálmi Gunnarsson: *Stikla úr heimildamynd um Suðurá og Svartá*. Sjá: <https://www.dropbox.com/s/hhxhfcwiv7vw4lg/Svarta-Stikla2017.mov?dl=0>